SKRIFTLIG FORESPØRGSEL E-1863/00

af Carles-Alfred Gasòliba i Böhm (ELDR) til Kommissionen

(9. juni 2000)

Om: Overudnyttelse af landbrugs- og citrusarealer i Valencia

Når tørre områder og skovarealer forvandles til landbrugsområder, medfører dette en overudnyttelse, og i mange tilfælde tages der ved oprettelsen af nye landbrugsbedrifter ikke i betragtning, at der er mangel på vand i området, så den hydrologiske situation forværres.

I mange tilfælde sker forøgelsen af bedrifternes antal og overproduktionen, som er i strid med den fælles landbrugspolitik, med regionalstyrets eller regeringens stiltiende samtykke. Denne praksis udgør en fare for landmændenes professionelle status og medfører et betydeligt pris- og indkomstfald for landmændene.

Hvordan agter Kommissionen at regulere dette urimelige forhold, især i citrussektoren i Valencia og Catalonien? Hvilke foranstaltninger påtænker Kommissionen at træffe for at tvinge den selvstyrende region Valencia (mål 1) til at gennemføre moderniseringen og den fysiske planlægning inden for landbruget og især i citrussektoren med den støtte, som regionen modtager fra Fællesskabet?

Supplerende svar afgivet på Kommissionens vegne af Franz Fischler

(25. oktober 2000)

Den nye landbrugsudviklingspolitik, som Rådet vedtog i juni 1999, er blevet den anden søjle i den fælles landbrugspolitik. Den udgør et grundelement i den europæiske landbrugsmodel og skal som sådan danne en sammenhængende og bæredygtig ramme om landdistrikternes fremtidssikring ved at begunstige bevarelse og oprettelse af arbejdspladser. Hovedlinjerne i denne udvikling er styrkelse af landbrugs- og skovbrugssektoren, forbedring af landdistrikternes konkurrenceevne og bevarelse af miljøet og landdistrikternes bygnings- og landskabsværdier.

Blandt de strukturforanstaltninger, der er omfattet af Rådets forordning (EF) nr. 1257/1999(1) om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, optræder navnlig støtte til skovrejsning på landbrugsjord, udligningsgodtgørelser i ugunstigt stillede områder eller med miljørestriktioner, støtte til miljøvenligt landbrug og til landbrugsproduktionsstrukturer, som i nogen grad skulle imødekomme det ærede parlamentsmedlems bekymring.

Det påhviler den enkelte medlemsstat at fremlægge sine programmer for landbrugsudvikling under behørig iagttagelse af subsidiaritetsprincippet. De spanske myndigheder fremlagde således deres landbrugsudviklingsprogrammer i slutningen af december 1999 med henblik på finansiering gennem en EUGFL, Garantisektionen. Blandt programmerne dækker det horisontale program vedrørende ledsageforanstaltninger (miljøvenligt landbrug, skovrejsning og udligningsgodtgørelser) hele det spanske territorium med undtagelse af Baskerlandet og Navarra. Det skulle snarest blive godkendt af Kommissionen og indeholder

bl.a. støtte til miljøvenligt landbrug i den afgrødesektor, som det ærede parlamentsmedlem nævner. Det horisontale program for strukturforbedringer i landbrugsproduktionen i områder, der ligger uden for mål 1 (indbefattet den selvstyrende region Catalonien), blev godkendt den 15. september 2000 med et fællesskabsbidrag på 397 mio.. Det særlige landbrugsudviklingsprogram for Catalonien er også netop vedtaget den 14. september 2000 med et fællesskabsbidrag på 207 mio..

Endvidere skal Kommissionen snarest godkende fællesskabsstøtterammen for de spanske områder i mål 1, som omfatter et bidrag fra EUGFL-Udvikling til fordel for landbrug og udvikling af landdistrikter. Blandt foranstaltningerne til støtte for udvikling af landdistrikter optræder navnlig et operationelt program for flere regioner (herunder den selvstyrende region Valencia), som finansieres af EUGFL-Udvikling, til strukturforbedringer i landbrugsproduktionen i de spanske områder i mål 1 undtagen Cantabria samt et regionalt operationelt program, som finansieres over forskellige fonde (Den Europæiske Fond for Regional Udvikling (EFRU), EUGFL-Udvikling og Den Europæiske Socialfond (ESF) for den selvstyrende region Valencia. Disse programmer ligger i øjeblikket til gennemgang hos Kommissionen.

Sideløbende med arbejdet under den fælles landbrugspolitik har Kommissionen netop forpligtet sig til at føre en ny, bæredygtig vandpolitik. Rammedirektivet for vand(2) vil særligt dreje sig om kvaliteten af det europæiske grundvand og overfladevand, idet alt vand skal bevare eller opnå god grundvandsstatus inden 15 år. Samtidig er et af direktivets hovedmål at fremme bæredygtigt vandforbrug på grundlag af en langsigtet beskyttelse af de tilgængelige vandressourcer. God grundvandsstatus som mål omfatter også kvantitative elementer i forbindelse med grundvandet, dvs. ligevægt på lang sigt mellem forsyning eller naturlig gendannelse og vandindvinding. Desuden vil al vandindvinding fra grundvand eller overfladevand (bortset fra helt ubetydelige mængders vedkommende) blive reguleret ved hjælp af tilladelser.

(1) EFT L 160 af 26.6.1999.

(2) Europa-Parlamentets og Rådets direktiv om rammer om rammerne for Fællesskabets vandpolitiske foranstaltninger: endnu ikke offentliggjort i EFT; forventes endeligt vedtaget i Europa-Parlamentet den 7. september, i Rådet den 15. september 2000.